2000/98/EY: Neuvoston päätös, tehty 24 päivänä tammikuuta 2000, työllisyyskomitean perustamisesta



Virallinen lehti nro L 029 , 04/02/2000 s. 0021 - 0022



NEUVOSTON PÄÄTÖS, tehty 24 päivänä tammikuuta 2000, työllisyyskomitean perustamisesta (2000/98/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 130 artiklan, ottaa huomioon Euroopan parlamentin lausunnon(1), sekä katsoo seuraavaa: 1) Perustamissopimuksen 3 artiklassa määrätään, että yhteisön toimintaan sisältyy jäsenvaltioiden työllisyyspolitiikan yhteensovittamisen edistäminen tämän politiikan tehostamiseksi kehittämällä yhteensovitettu työllisyysstrategia. 2) Perustamissopimuksen kolmannen osan VIII osastossa vahvistetaan menettelyt, joiden mukaisesti jäsenvaltioiden ja yhteisön olisi pyrittävä kehittämään yhteensovitettua työllisyysstrategiaa ja erityisesti edistämään ammattitaitoisen, koulutetun ja mukautumiskykyisen työvoiman sekä talouden muutoksiin reagoivien työmarkkinoiden kehittymistä. Siinä määrätään myös neuvoa-antavan työllisyyskomitean (jäljempänä "komitea") perustamisesta. 3) Hoitaessaan tehtäviään, joita ovat neuvojen antaminen sekä neuvoston ja komission työskentelyn avustaminen, komitean olisi myötävaikutettava sen varmistamiseen, että Euroopan työllisyysstrategiaa, makrotalouspolitiikan yhteensovittamista ja talousuudistusprosessia suunnitellaan ja toteutetaan johdonmukaisesti ja kaikkia osapuolia tukien. 4) Komitean olisi työskenneltävä kiinteästi niiden yhteisön elinten, erityisesti talous- ja rahoituskomitean sekä talouspoliittisen komitean, kanssa, jotka osallistuvat talouspolitiikkojen yhteensovittamiseen. 5) Komitean olisi oltava läheisessä yhteistyössä työmarkkinaosapuolten kanssa, erityisesti niiden, jotka ovat edustettuina pysyvän työllisyyskomitean uudistamisesta ja päätöksen 70/532/ETY kumoamisesta 9 päivänä maaliskuuta 1999 tehdyssä neuvoston päätöksessä 1999/207/EY(2) tarkoitetussa pysyvässä työllisyyskomiteassa. 6) Työllisyyskomitea korvaa työllisyys- ja työmarkkinakomitean, joka perustettiin neuvoston päätöksellä 97/16/EY(3). Tämän vuoksi päätös 97/16/EY olisi kumottava, ON PÄÄTTÄNYT SEURAAVAA: 1 artikla Perustaminen ja tehtävät 1. Neuvosto perustaa neuvoa-antavan työllisyyskomitean, jäljempänä "komitea", edistämään jäsenvaltioiden työllisyys- ja työvoimapolitiikan yhteensovittamista perustamissopimusta noudattaen sekä yhteisön toimielinten ja elinten toimivallan huomioon ottaen. 2. Komitean tehtävänä on: - seurata jäsenvaltioiden ja yhteisön työllisyystilannetta ja -politiikkaa, - laatia joko neuvoston tai komission pyynnöstä tai omasta aloitteestaan lausuntoja sekä myötävaikuttaa perustamissopimuksen 128 artiklassa tarkoitetun, neuvostossa tapahtuvan käsittelyn valmisteluun, sanotun kuitenkaan rajoittamatta kyseisen perustamissopimuksen 207 artiklan soveltamista. Tätä varten komitean olisi myös erityisesti: - edistettävä tavoitteena olevan korkean työllisyystason huomioon ottamista yhteisön politiikkojen ja toiminnan suunnittelussa ja toteuttamisessa, - osallistuttava menettelyyn, jonka tuloksena hyväksytään talouspolitiikan laajat suuntaviivat, niiden ja työllisyyden suuntaviivojen johdonmukaisuuden varmistamiseksi, sekä edistettävä omalta osaltaan Euroopan työllisyysstrategian, makrotalouspolitiikan yhteensovittamisen sekä talousuudistusprosessin välistä sopusointuista kehitystä kaikkia osapuolia tukevalla tavalla, - osallistuttava makrotaloudelliseen vuoropuheluun yhteisön tasolla, - edistettävä jäsenvaltioiden ja komission välistä tietojen ja kokemusten vaihtoa. 2 artikla Jäsenet 1. Kukin jäsenvaltio ja komissio nimeää komiteaan kaksi jäsentä. Ne voivat myös nimetä kaksi varajäsentä. 2. Komitean jäsenet ja varajäsenet valitaan sellaisista johtavista virkamiehistä tai asiantuntijoista, jotka ovat erityisen päteviä jäsenvaltioiden työllisyys- ja työvoimapolitiikan alalla. 3. Komitea voi käyttää ulkopuolisia asiantuntijoita, jos se on komiteassa käsiteltävien asioiden kannalta tarkoituksenmukaista. 3 artikla Toiminta 1. Komitea valitsee puheenjohtajansa jäsenvaltioiden nimeämien jäsenien keskuudesta kaksivuotiseksi toimikaudeksi, jota ei voida uusia. 2. Puheenjohtajaa avustaa neljä varapuheenjohtajaa, joista kaksi komitea valitsee jäsentensä keskuudesta kahdeksi vuodeksi. Kolmas varapuheenjohtaja edustaa jäsenvaltiota, joka kulloinkin huolehtii neuvoston puheenjohtajan tehtävästä ja neljäs seuraavalla kaudella puheenjohtajana toimivaa jäsenvaltiota. 3. Komissio avustaa komiteaa selvitysten teossa ja antaa sille organisatorista tukea. Se nimeää henkilöstönsä jäsenen sihteeriksi, joka toimii komitean ohjeiden mukaan avustaessaan sitä tämän tehtävien hoidossa. Kokousten järjestämistä varten komissio toimii yhteydessä neuvoston pääsihteeristöön. 4. Komitea vahvistaa työjärjestyksensä. 5. Puheenjohtaja kutsuu koolle komitean kokoukset joko omasta aloitteestaan tai komitean jäsenten enemmistön sitä pyytäessä. 4 artikla Työryhmät Komitea voi uskoa erityiskysymysten tutkimisen varajäsenilleen, tai se voi perustaa työryhmiä tätä varten. Tällöin puheenjohtajana on komitean nimeämä komitean jäsen, varajäsen tai komission virkamies. Työryhmät voivat pyytää avukseen asiantuntijoita. 5 artikla Suhteet muihin elimiin 1. Tehtäväänsä toteuttaessaan komitea kuulee työmarkkinaosapuolia. Tässä yhteydessä se luo yhteydet niihin työmarkkinaosapuoliin, jotka ovat edustettuina pysyvässä työllisyyskomiteassa. 2. Komitea toimii tarvittaessa yhteistyössä muiden talouspoliittisia asioita käsittelevien elinten ja komiteoiden kanssa. 6 artikla Kumoaminen Päätöksellä 97/16/EY perustettu työllisyys- ja työmarkkinakomitea lakkautetaan sinä päivänä, jona tällä päätöksellä perustettu komitea kokoontuu ensimmäisen kerran. Komitean ensimmäinen kokous on pidettävä viimeistään neljä kuukautta tämän päätöksen tekemisen jälkeen. Kumotaan päätös 97/16/EY siitä päivästä lukien, jona työllisyys- ja työmarkkinakomitea lakkautetaan. 7 artikla Julkaiseminen Tämä päätös julkaistaan Euroopan yhteisöjen virallisessa lehdessä. Tehty Brysselissä 24 päivänä tammikuuta 2000. Neuvoston puolesta L. CAPOULAS SANTOS Puheenjohtaja (1) Lausunto annettu 4. marraskuuta 1999 (ei vielä julkaistu virallisessa lehdessä). (2) EYVL L 72, 18.3.1999, s. 33. (3) EYVL L 6, 10.1.1997, s. 32.